Nyilvános ülés anyaga

Tárgyalja: Pénzügyi Bizottság

**Berettyóújfalu Város Önkormányzata Polgármesterétől**

**ELŐTERJESZTÉS**

az illegális hulladéklerakók felszámolása tárgyában pályázat benyújtására

Tisztelt Képviselő-testület!

Az Innovációs és Technológiai Minisztérium az Országos Hulladékgazdálkodási Terv céljainak megvalósítása érdekében pályázatot írt ki a települési önkormányzatok részére az illegális hulladéklerakók felszámolása elősegítése érdekében.

A támogatás célja, a közterületen (tehát állami, vagy önkormányzati tulajdonú ingatlanon) fellelhető illegálisan lerakott, elhagyott hulladék elszállítása és kezelése.

A támogatás egyszeri, vissza nem térítendő támogatásnak minősül, amelynek rendelkezésre bocsátása egy összegben, előfinanszírozással történik. A támogatás maximális intenzitása 100%, az egy pályázattal elnyerhető támogatás összege legalább 500.000,- Ft, legfeljebb 3.000.000,- Ft. A csökkentett összeggel támogatható pályázatok esetében a pályázónak legalább a csökkentés mértékének megfelelő önrésszel kell rendelkeznie.

Javaslom, hogy az Önkormányzat 1.500.000,- Ft összeggel nyújtson be pályázatot. A csökkentett összeggel támogatott pályázatok esetében legalább a csökkentés mértékének megfelelő önrésszel kell rendelkezni.

A település több pontján lerakott, elhagyott hulladékok felszedése, a területek megtisztítása elősegítené a település városképi megítélését és az ott lakók környezeti komfortérzetét.

Kérem, hogy a Képviselő-testület fogadja el a határozati javaslatot.

Berettyóújfalu, 2019. január 23.

Muraközi István

polgármester

**HATÁROZATI JAVASLAT**

Berettyóújfalu Város Önkormányzata Képviselő-testülete az Innovációs és Technológiai Minisztérium által kiírt az „Illegális hulladéklerakó felszámolása” című pályázati konstrukció keretén belül 1.500.000,-Ft támogatási összegre pályázatot nyújt be.

Berettyóújfalu Város Önkormányzata csökkentett támogatási összeg megítélése esetén a szükséges önrészt a 2019. évi költségvetése terhére biztosítja.

**Határidő:** azonnal

**Felelős:** Muraközi István polgármester